DUŠAN TARAGEL

Polrok bez sexu

erotické poviedky pre ženy a mužov

Copyright: © Vydavateľstvo Dixit, s.r.o. 2013

Autor textu: Dušan Taragel

Ilustrácia na obálke: Mgr. Art. Miloš Kopták

Návrh obálky: Mgr. Art. Anna Schaal

Grafická úprava a DTP: Mgr. Art. Anna Schaal

Jazyková redaktorka: Mgr. Monika Villemová

Vydalo Vydavateľstvo Dixit, s.r.o. 2013

epub produced by: © iAdverti publishing 2013

All rights reserved.

www.iadverti.com

Objavte úžasný svet slovenských a českých ekníh s aplikáciou

Knihy v slovenčine a češtine

Vydavateľ urobil všetky kroky na zistenie totožnosti autorov použitých fotografii a na získanie súhlasu k ich použitiu. Ak sa vyskytuje v knihe fotografické, alebo iné dielo, ktoré nebolo autorsky vysporiadané a ste preukázateľne nositeľom autorských práv, prosím, obráťte sa na vydavateľa.

No part of this book may be reproduced in any form or by any electronic or mechanical means including information storage and retrieval systems, without permission in writing from the author. The only exception is by a reviewer, who may quote short excerpts in a review.

Všetky práva vyhradené. Žiadna časť tejto publikácie nemôže byť reprodukovaná, uložená vo vyhľadávacom systéme alebo rozširovaná žiadnym spôsobom a v žiadnej forme bez predchádzajúceho súhlasu vydavateľa.

ISBN-978-80-8148-584-8

Dospievanie

U nich doma sa o sexe nikdy nehovorilo. V nedeľu pekne do kostola a pred spaním kontrola čistoty uší. Raz do týždňa kontrola žiackej knižky. Puberta bola slovo, ktoré učiteľky na ich dedinskej škole vyslovovali, akoby mali v ústach horúci zemiak. Keď po maturite odchádzala študovať do Bratislavy na Univerzitu, jej matka plakala a stále opakovala, aby sa v meste nepokazila. Otec len mlčal a potom vyhlásil, že dúfa, že sa mu domov vráti učiteľka a nie nejaká mestská táto, fľandra. Vzala si to k srdcu.

Dva roky bola voči sexu a všetkému s ním spojenému úspešne imúnna. V študentskom kolektíve bola obľúbená, ale nič viac. Bola z dediny a dávala si pozor. Občas aj šla so spolužiačkami na nejakú spoločnú akciu, dokonca párkrát bola aj na diskotéke, ale keď to tam nabralo prudšie obrátky, vyhovorila sa, že ju bolí hlava, a odišla na internát. Okrem toho, každý týždeň chodievala na víkend domov. Rodičom vždy predložila index a tešila sa, že sú na ňu hrdí: skúšky robí ľavou zadnou a nestala sa z nej žiadna mestská táto, fľandra, ako hen z tej Baščovanského dcéry. Tá sa začala maľovať, robiť si mejkap a nosiť vypasované podprsenky. Odrazu ju hľadala polícia a bolo to.

Lenže prišlo aj na ňu. Na každú raz príde. Žiadna sa tomu nevyhne, ani keby chodila do kostola päťkrát denne. Na začiatku tretieho ročníka jej kamarátky a spolužiačky už nehovorili o ničom inom, len o tom, ako to robia so svojimi frajermi, aké je to fajn a koľko zábavy pri tom zažijú. Chvíľu jej trvalo, kým pochopila, že nehovoria o učení, ale o sexe. Zaskočilo ju to. Podľa nej samotnej mala na SEX a tie veci ešte čas. Aj doma jej to tvrdili. Najprv treba doštudovať! Nikdy nezabudne, ako si so spolužiačkou sadli v kaviarni na čaj a namiesto toho, aby začali ohovárať pedagógov, spolužiačka povedala, že ho fajčila svojmu frajerovi. Jej to hneď nezaplo. Ale veď ty nefajčíš, povedala a fúkala do čaju, aby jej vychladol. No veď práve to, povedala spolužiačka, ale keď on to tak chcel? Rozopol si nohavice a hovorí mi, reku a takéto si už fajčila? A čo som mala povedať? Že nie?

Keď si na internáte ľahla do postele, nevedela zaspať. Uvedomila si, že okolo nej sa čosi deje a ona nevie čo. Nedokázala si predstaviť, že by vzala do úst nejaký cudzí úd. Fuj. Koniec koncov, ani nevedela, ako to vlastne vyzerá. U nich doma jej nikdy nič také neukazovali. Raz videla opitých chlapov močiacich zo svojich údov do priekopy, to bolo všetko. Prehadzovala sa v posteli a cítila, že vnútro jej zaplavuje akási horúca vlna a ťahá ju k čomusi neznámemu, čoho sa bojí a zároveň to chce spoznať. Áno, to je ten SEX, svitlo jej v hlave tesne predtým, ako zaspala a rozhodla sa, že toto tajomstvo preskúma.

Ako budúca učiteľka šla na to systematicky. Horúčkovito začala hltať všetky ženské časopisy a hľadala odpovede na svoje otázky. Dozvedela sa, že niekde medzi nohami by mala mať klitoris. Potom sa dozvedela, že má aj bod G. Tiež tam niekde. Napokon si prečítala článok o análnom sexe. Prečítala si ho trikrát a nič nechápala: písali tam, že vraj je to fajn, ale partneri by mali byť k sebe veľmi ohľaduplní a pozorní. Vraj si to niektoré partnerky nevedia vynachváliť, je to úplne iné a podobne. Nevedela si to predstaviť – to sa dá aj takto?

Spolubývajúca na izbe jej požičala časopis, v ktorom boli rôzne páry pri sexe. Konečne videla mužský úd. Bol veľký, vztýčený a pokrytý žilami. To bola tá erekcia, ktorú muži dostanú predtým, ako idú sexovať, dovtípila sa. Spolubývajúca odišla a ona si časopis prezerala v posteli. Pre istotu ho zamaskovala skriptami. Na iných obrázkoch videla, ako rôzni muži strkajú svoje žilnaté údy do rôznych žien. Bolo to odporné. Aspoň vtedy sa jej to tak zdalo. Nechutné. Keby sa to páčilo len tým mužom, možno by to dokázala pochopiť. Ale podľa výrazu tvárí sa to páčilo aj tým ženám a tomu nerozumela. Ako sa môže niekomu páčiť, keď doňho strkajú veľký žilnatý úd?

Na konci tretieho ročníka už bola jediná, ktorá zostala pannou. Nikto to, samozrejme, nevedel, nemala to napísané na čele, ani sa tým nikde nechválila, ale ona sama to vedela. Spolužiačky, keď sa vyrečnili o svojich frajeroch a milencoch, začali do nej vŕtať: reku, a ty čo? Aký je tvoj frajer? Už si to s ním skúšala? Aký je? Do tváre sa jej vždy naliala krv a začala čosi koktať. Aby sa tomu vyhla, vymyslela si legendu. Samozrejme, že má frajera. U nich doma. Vysoký štíhly blondiak, robí manažéra v Plastoblate, s.r.o. Má vlastné auto. Kedysi závodne športoval: plávanie, päťboj a teraz, ako koníčka, robí potápanie. Stále sa kamsi chodí potápať. Niekedy im popisovala, ako to spolu robia: je jemný a pozorný, ale vášnivý. Nefajčí a nepije. Skúšali aj análny styk, už mu to robila rukou aj ústami. Spolužiačky to vždy dychtivo počúvali a závideli. Potom chceli vidieť fotku a ona im v mobile ukazovala spoločné fotografie so svojím starším bratom. Našťastie bol takmer blond a vybrala zábery, na ktorých mu nebolo vidieť vypasené brucho. Spolužiačky boli spokojné.

Tretí ročník skončil a všetci sa niekam vybrali, k moru, do hôr, na stáže a podobne. S kamarátmi a frajermi. Ona strávila leto ako vždy: u rodičov na dedine. Spolužiačky ju volali, aby šla s nimi, ale odmietla, veď má toho svojho blondiaka, bude sa s ním niekde potápať, ale ešte nevie kde, on robí všetko na poslednú chvíľu. Vôbec si nevedela predstaviť, že by rodičom oznámila, že ide na týždeň napríklad do Chorvátska. So spolužiačkami. Veď by sa aj zbláznili. Výčitky by počúvala od rána do večera. Vieš ako začala tá Baščovanského dcéra? Šla s kamarátkami k moru! A tam začala!

Lenže leto bolo dlhé a horúce a ona niekoľko nocí zúrivo preplakala do vankúša. Predstavovala si, ako to jej spolužiačky robia so svojimi frajermi. Niekde na piesočnej pláži sa do nich zabárajú ich žilnaté údy a majú pri tom prevrátené oči ako v tom časopise. Len ona nič. Vyzliekla sa a obzerala v zrkadle: postavu mala súmernú a prsia tak akurát. Čosi sa v nej menilo. Sama jazdila na bicykli po rozpálenej letnej krajine a pulzovala v nej horúca krv. Odkiaľsi zo stredu tela ju zaplavovalo teplo.Jedného dňa dostala bláznivý nápad a opaľovala sa úplne nahá uprostred kukuričného poľa. Cítila, ako do nej cez pokožku vniká slnko, doštípali ju mravce, ale mala pocit, že sa kamsi dostala, že sa čohosi zbavila. Na konci augusta si oholila rozkrok. Vlastne si ho len ostrihala, oholiť si ho nemala čím. Pustila si naň prúd vlažnej vody, aby spláchla to, čo ostrihala, a zakrútila sa jej hlava. Cítila, že je pripravená, že chce, aby v tejto chvíli v kúpeľni niekto bol, najlepšie cudzí muž, nahý a tiež pripravený a ona by ho pokojne vzala hoci aj do úst. Nemôže zostať mimo toho všetkého. To určite nie.

Do štvrtého ročníka nastúpila pevne odhodlaná, že príde o panenstvo a nájde si frajera. Keby sa spolužiačky začali čudovať, povie im, že s blondiakom z Plastoblatu, s.r.o., sa rozišla, pretože nemal pochopenie pre tantrický sex. Nevedela čo to je, ale to slovo sa jej páčilo. Začala viac chodiť medzi ľudí a po kaviarňach a namiesto čaju vyskúšala víno. Po dvoch deci sa jej zvyčajne točila hlava a začala bľabotať, ale postupne si zvykla. V októbri prvýkrát zažila naozajstné bozkávanie: jemne opitú ju na zastávke autobusu bozkával jeden známy, človek, s ktorým doteraz sedela v kaviarni a vášnivo diskutovala o akomsi filme. Nikdy v živote ho predtým nevidela a nikdy ho už potom nestretla. Opäť nemohla zaspať: ten cudzí jazyk, ktorý sa jej zvíjal v ústach, tlačil na ňu a ustupoval a ona ho nasledovala do jeho úst, nešlo jej to z hlavy. Oka mžite teda znížila nároky: stačí, ak ju niekto schopný pripraví o panenstvo, chodiť s ňou nemusí. Začala dokonca masturbovať a nevedela s tým prestať. Po každej masturbácii sa horko rozplakala, vedela, že jej rodičom ani pánovi farárovi by sa to nepáčilo, ale nedokázala sa ovládnuť, chcela vedieť, čo je to SEX a aké to bude, keď do nej vnikne žilnatý úd.

Vôbec nečakala, že sa to stane presne na Silvestra. Prvýkrát oslávila Nový rok v Bratislave. Rodičia sa šli zblázniť, ale ona neustúpila. Má dvadsaťdva rokov a má na to právo! Spolužiačkam sa na poslednú chvíľu vnútila na silvestrovskú oslavu v akomsi byte a ledva to stihla, vlakom sa rútila k hlavnému mestu a cítila príležitosť. Žilnatý úd patril jej spolužiakovi z fakulty. Nikdy predtým si ho nevšimla, pamätala si ho len matne, ale oslava bola v plnom prúde a on sa jej prihovoril a priniesol jej dokonca víno. Začali sa spolu baviť, neskôr dokonca spolu tancovali a potom na balkóne o polnoci vystreľovali svetlice. Brala ho ako spolužiaka, taký nenápadný, nikdy sa nevnucoval. Lenže teraz sa opila a dovolila mu, aby ju nadránom odprevadil na internát. Keď odomykala dvere izby a cítila, ako stojí za ňou, vedela, že sa to stane. Ešte ani poriadne nezavrela dvere, už sa jej prisal na ústa. Bola opitá a točila sa jej hlava. Nebránila sa, keď jej vyzliekal nohavice aj s nohavičkami. Je to tu, povedala si. Bruchom ju prevalil cez písací stôl, roztiahol jej nohy a vnikol do nej odzadu. Z očí jej vyhŕkli slzy. Vykríkla. Ale žilnatý úd neprestával, vnikal dnu a ona kričala, od úľavy a od bolesti, áno, nech je tam, ale už nie tak dlho, áno ešte, ale už stačilo.

Neskôr to so spolužiakom robila ešte trikrát. Chcela mať istotu, že toto je ten SEX. Potom sa rozišli. Bol strašne nudný, neohrabaný, rád pil a okrem toho aj rozkysnutý. Mala pocit, že si zaslúži čosi lepšie. Nikdy sa nedozvedela, či má žilnatý úd, pretože mu ho nikdy nevidela. Vždy ju len zvalil na posteľ, stiahol si nohavice a vnikol do nej, nemala šancu na nejaké skúmanie. Ale aspoň vedela, aké to je. V časopisoch síce písali o nežnostiach, erupciách rozkoše a orgazmoch, ale dobre.

V marci jej pridelili diplomového konzultanta, asistenta z katedry. Mal po štyridsiatke, bol ženatý a ona zistila, že ju priťahuje. Veľmi chápavo komentoval jej texty. Odhaľoval jej rôzne súvislosti v problematike, ktorou sa zaoberala: kadenciál vo vetných príčastiach mužského rodu. Neskôr ju pozval na spoločný výlet autom na akýsi hrad. To jej zalichotilo. So smutným výrazom v tvári jej hovoril o svojom tragickom manželstve, manželka mu nerozumie a už dávno spolu nespávajú. Chápala ho. V máji ju prvýkrát bozkával a ona sa nevedela rozhodnúť, áno alebo nie? Asistent bol pri spoločných výletoch do prírody čoraz odvážnejší a raz mu dokonca dovolila, aby jej stiahol podprsenku a bozkával jej prsia. Točila sa jej z toho hlava. Leto sa blížilo rýchlym tempom a ona si napokon povedala, že áno. Už nechcela stráviť prázdniny sama na dedine u rodičov. Asistent jej naznačil, že odíde od manželky a leto strávia spolu, pričom môžu spoločne pracovať na jej diplomovke. To ju presvedčilo.

Keď jej na konci semestra navrhol spoločný víkend v známom horskom hoteli, len prikývla. Bola na to zrelá. Hotel bol dokonalý, mali priestranný apartmán a v suteréne bol bazén. Po večeri si dali červené víno, potom spolu tancovali a napokon šli na izbu. Bozkávali sa, potom ju vyzliekol a zatiahol pod sprchu. Tam konečne prvýkrát videla naozajstný mužský úd. Na chrbát jej šľahala horúca voda, kľakla si a chytila ho ruky. Bol vztýčený a pevný. Žilnatý. Bol pružný. Vzala ho úst. Nemal žiadnu chuť. Zvuk dopadajúcej vody začali prehlušovať vzdychy a výkriky asistenta z katedry. Cmúľala mu ho a potom ho začala sať. Cítila, ako sa napol, a ústa jej vyplnilo čosi teplé a lepkavé, nevedela čo s tým, spomenula si, že aj o tomto čosi čítala v nejakom časopise, ale nespomenula si čo, tak to prehltla, na hlavu jej dopadala voda a počula, ako asistent kričí od rozkoše.

Asistent bol nadšený a sľúbil jej, že celé prázdniny s ňou bude pracovať na diplomovke. Doma povedala, že ju čaká letná prax, ktorú strávi v Bratislave. Všetkým sa natiahli tváre. Musí ju absolvovať, ak chce dokončiť diplomovku, zdôraznila. To pochopili. Spolužiačka odišla na prax kamsi do Francúzska a vďačne jej požičala svoj privát. Asistent ju pravidelne navštevoval, takže diplomovka úspešne postupovala vpred. Už v polovici júla prvýkrát zažila pravý, nefalšovaný orgazmus. Nemohla tomu uveriť, ak je toto SEX, tak ho chce mať stále, stále a stále! Asistent sa snažil a ona sa nevedela nabažiť jeho dotykov, bozkov, erekcie a svojich orgazmov. Domov chodila raz za dva týždne a už po dvoch dňoch sa nevedela dočkať, kedy opäť bude v Bratislave a asistent bude do nej vnikať a kričať pritom od rozkoše. Bola ako omámená, leto bolo horúce a zdalo sa, že nikdy neskončí.

Na konci augusta ju asistent opustil. Napísal jej dlhý mail, v ktorom sa ospravedlňoval a tvrdil, že ju síce miluje, ale nechce jej kaziť budúcnosť. Okrem toho, musí sa venovať vedeckej kariére, s čím súhlasí aj jeho manželka. Manželkin otec, prorektor univerzity, mu vybavil vedecký pobyt v Spojených štátoch. Jej diplomovú prácu preberie iný, na katedre jej oznámia kto.

Zrútila sa a chcela spáchať samovraždu. Nevedela však ako. Diplomovku roztrhala na kusy. Preplakala niekoľko dní a nocí a spolužiačkam, ktoré sa vrátili z letných stáží a praxí povedala, že jej blondiak z Plastoblatu, s.r.o., sa utopil pri potápaní. Boli z toho zhrozené. Úplne ju chápali. Keby sa im stalo niečo podobné, asi by sa zbláznili. Chcela prerušiť štúdium, zo zdravotných dôvodov. Presvedčili ju, že je úplne zdravá a mala by doštudovať. Jedine tak vraj dokáže prekonať svoj žiaľ. Presťahovala sa naspäť na internát, ale všetko jej tam bolo cudzie a studené. Jej srdce chcelo zomrieť. Nevládala každý deň ráno vstať a tváriť sa akoby nič. Požiadala o zmenu témy diplomovej práce a vybrala si Tragický obraz ženy v slovenskej literatúre dvadsiateho storočia. Pridelili jej novú školiteľku, starú matrónu, ktorá stále rozprávala o svojich vnukoch a vôbec nevnímala jej situáciu. Vôbec! Definitívne sa rozhodla: áno, musí zomrieť. Predstavovala si, ako krásna a mladá leží v otvorenej rakve a asistent pri nej kľačí a plače. A pri ňom by kľačal a plakal aj jej spolužiak, ten, čo ju pripravil o panenstvo, a obaja by pochopili, síce neskoro, o čo prišli a čo spôsobili.

Nový rok pre zmenu opäť strávila s rodičmi a súrodencami na dedine. Chcela im urobiť poslednú radosť. Nech na ňu spomínajú pekne. Po Novom roku sa vráti do Bratislavy a tam to skončí. Z mosta Apollo skočí do ľadového Dunaja alebo sa predávkuje liekmi. Keď v televízii odbila polnoc, pripíjali si a ona sa neudržala a plakala, poslednýkrát je so svojou rodinou, už ich viac neuvidí. Všetci si mysleli, že plače od radosti, že konečne dokončí školu a stane sa učiteľkou. Potom sa spoločne vybrali na polnočnú omšu. Pod nohami im vržďal biely sneh. Pred kostolom ich pozdravil vyšportovaný blondiak, s otcom si podal ruku a potom ho predstavili aj jej. Vraj robí v Plastoblate, s.r.o., manažéra. Vraj rád športuje. Kedysi závodne robil plávanie a päťboj. Bol slobodný, školu skončil pred rokom, je čerstvým inžinierom. Ceril na ňu biele zuby a ponúkol sa, že ju naučí potápať. Počas omše stál vedľa nej. Z vône kadidla sa jej krútila hlava. Ničomu nerozumela. Už nebola panna, už videla aj žilnatý mužský úd, mala ho v ústach a zažila orgazmus. Samovraždu okamžite odložila. Teraz chcela lásku. Áno, lásku. Už bola dospelá a pripravená.

Table of Contents

Title Page

Dospievanie